師文莫君以詩從僕求字顧非所長聊作一篇姑慰其厚意而已
作者：毛滂
朝代：宋

paragraphs: 廣文無氈風撼頰，凍坐慈恩書柿葉。
乞米珍題矯龍鳯，望粥嬌兒鬧鵝鴨。
不須歐家管城子，鏤象雕犀作袍帢。
娥眉曼睩初丰容，一笑自粲非寶靨。
當時臨池亦苦矣，烟蒼雨暗漫襟袷。
幾何白骨變黄泥，安用玉軸留華篋。
要當約略記姓名，作底碑傍坐疲苶。
我今姓名亦懶記，几硯塵埃卧羊鬛。
君詩求字得我驚，索金懸磬真所乏。
歸田當賦覓桃詩，豈有來禽青李帖。